Κάποια μαγικά Χριστούγεννα

Το ***Κάποια μαγικά Χριστούγεννα*** (αγγλ. *One Magic Christmas*) είναι αμερικανική χριστουγεννιάτικη παιδική κινηματογραφική ταινία φαντασίας του 1985, σε σκηνοθεσία του Φίλιπ Μπόρσος και παραγωγή της Walt Disney Pictures. Στην ταινία πρωταγωνιστούν η Μέρι Στίνμπεργκεν και ο Χάρι Ντιν Στάντον. Τα γυρίσματα της ταινίας έγιναν κυρίως στο Μήφορντ του Οντάριο.

## Υπόθεση
Ο Άγιος Νικόλαος αναθέτει στον άγγελο των Χριστουγέννων, τον Γεδεών, να αποκαταστήσει το πνεύμα των Χριστουγέννων στην Τζίνι Γκρέντζερ και στη φτωχική της οικογένεια, τα παιδιά της Καλ και Άμπι και τον σύζυγό της Τζακ, ο οποίος είναι άνεργος 6 μήνες. Η οικογένεια πρέπει να φύγει πρωτοχρονιάτικα από το σπίτι που της παρείχε η εταιρεία του Τζακ. Η Τζίνι εργάζεται στο ταμείο ενός μανάβικου, ενώ ο Τζακ επιδιορθώνει ποδήλατα από χόμπι και ονειρεύεται να ανοίξει το δικό του ποδηλατάδικο, ιδέα στην οποία η Τζίνι αντιτίθεται, επειδή θα απορροφούσε όλες τις οικογενειακές οικονομίες.

Δύο νύχτες πριν την παραμονή των Χριστουγέννων, η Άμπι συναντά τον άγγελο Γεδεών πηγαίνοντας να ταχυδρομήσει ένα γράμμα για τον «αϊ-Βασίλη». Ο άγγελος της λέει να το δώσει στη μητέρα της να το ταχυδρομήσει and προστατεύει την Άμπι από ένα αυτοκίνητο που έτρεχε υπερβολικά. Η Άμπι δίνει το γράμμα στη μητέρα της, αλλά εκείνη αρνείται να το στείλει.

Η οικογένεια επισκέπτεται τον παππού του Τζακ, τον Κάλεμπ, που χαρίζει στην Άμπι μια γυάλινη μπάλα με χριστουγεννιάτικη σκηνή. Ο άγγελος επισκέπτεται και πάλι την Άμπι και της λέει ότι κάποια άσχημα πράγματα θα συμβούν, αλλά εκείνη δεν θα πρέπει να φοβηθεί. Ρίχνει «κατά λάθος» και σπάει τη γυάλινη μπάλα της, και κατόπιν την αποκαθιστά θαυματουργικά στην αρχική της κατάσταση. Οι Τζίνι και Τζακ συζητούν τα οικονομικά τους, και η Τζίνι συμβουλεύει τον άντρα της να βρει μια νέα δουλειά ως υπάλληλος αντί να ανοίξει το ποδηλατάδικο. Συγχυσμένος εκείνος αφήνει το σπίτι για να περπατήσει λίγο. Η Τζίνι τρέχει πίσω του και συναντά τον άγγελο.

Στον δρόμο για τη δουλειά της το απόγευμα της παραμονής των Χριστουγέννων, η Τζίνι συναντά τον Χάρυ Ντίκενς, που προσπαθεί να πουλήσει κάποια από τα υπάρχοντά του για να ζήσει εκείνος και ο γιος του, αλλά τον προσπερνά. Στο μεταξύ ο Τζακ αφήνει τον Καλ και την Άμπι στο αυτοκίνητο, ενώ πηγαίνει στην τράπεζα να πάρει από τις οικονομίες τους για τα χριστουγεννιάτικα ψώνια. Η Άμπι όμως φεύγει, βρίσκει τη μητέρα της στο μανάβικο και της λέει ότι ο πατέρας της πήγε στην τράπεζα. Η Τζίνι φεύγει για να τον σταματήσει και το αφεντικό της την απολύει. Αφήνει την Άμπι στο αμάξι και μπαίνοντας στην τράπεζα βρίσκει τον Χάρυ να τη ληστεύει υπό την απειλή όπλου. Ο Τζακ επιχειρεί να ηρεμήσει τον Χάρυ, αλλά εκείνος αντιδρά ενστικτωδώς, τον πυροβολεί και τον σκοτώνει. Κατόπιν αποδρά με το αυτοκίνητο του Τζακ, με τον Καλ και την Άμπι να βρίσκονται μέσα. Η Τζίνι τους καταδιώκει με το αυτοκίνητο του Χάρυ, αλλά μένει από καύσιμο. Ο Χάρυ κάνει ελιγμούς για να αποφύγει την αστυνομία, αλλά πέφτει από μια γέφυρα στο ποτάμι. Πιστεύοντας ότι έχασε τον άντρα της και τα παιδιά της, η Τζίνι επιστρέφει στο σπίτι συντετριμμένη. Ο άγγελος όμως σώζει τα παιδιά και οι αστυνομικοί τα φέρνουν στο σπίτι. Η Τζίνι τους ανακοινώνει τα νέα για τον πατέρα τους.

Η Άμπι πηγαίνει στο χριστουγεννιάτικο δέντρο της πλατείας για να βρει τον άγγελο και του ζητά να της φέρει πίσω τον πατέρα της. Εκείνος την πληροφορεί ότι δεν μπορεί και ότι μόνο οι ικεσίες ενός αγίου μπορούν να το επιτύχουν. Ο άγγελος πηγαίνει την Άμπι στον Βόρειο Πόλο για να μιλήσει απευθείας στον αϊ-Βασίλη, ο οποίος της λέει ότι ούτε εκείνος μπορεί να επανορθώσει αυτό που έγινε ή να κάνει τη μητέρα της να αισθανθεί καλύτερα, αλλά ίσως η ίδια η Άμπι μπορεί να το κατορθώσει. Την ξεναγεί στο εργαστήρι του, που είναι ένα εργοστάσιο με προσωπικό αποτελούμενο από αγγέλους και όχι από «ξωτικά». Αναζητεί και βρίσκει ένα γράμμα που του είχε στείλει η Τζίνι όταν ήταν κοριτσάκι, και λέει στην Άμπι να το επιστρέψει στη μητέρα της.

Ο άγγελος γυρίζει την Άμπι σπίτι της και εκείνη παραδίδει στη μητέρα της το γράμμα της. Διαβάζοντάς το πάλι, η Τζίνι συνειδητοποιεί ότι το πνεύμα των Χριστουγέννων περιλαμβάνει και την ευγνωμοσύνη για το τι είχε μέχρι τότε στη ζωή της. Ταχυδρομεί το γράμμα της κόρης της και αποχαιρετά τον άγγελο. Τότε ο χριστουγεννιάτικος φωτισμός του δρόμου τους ανάβει και η Τζίνι βλέπει τον Τζακ να περπατά στη γειτονιά όπως το προ-προηγούμενο απόγευμα: ο χρόνος έχει γυρίσει 48 ώρες πίσω.

Το επόμενο πρωί, το αφεντικό της Τζίνι της δίνει άδεια για την παραμονή των Χριστουγέννων, ώστε να μπορέσει να την περάσει με την οικογένειά της. Στο βενζινάδικο, η Τζίνι αγοράζει την παλιά σόμπα του Χάρυ, με αποτέλεσμα ο Χάρυ να επιλέξει να μη ληστέψει την τράπεζα. Το ίδιο βράδι η Τζίνι παρακολουθεί τη φωταγώγηση του χριστουγεννιάτικου δέντρου της πλατείας και τραγουδά με τον κόσμο το «Ω έλατο». Αργότερα η οικογένεια γιορτάζει τα Χριστούγεννα στου Κάλεμπ και η Τζίνι υπογράφει μια επιταγή στον Τζακ ώστε να μπορέσει να ανοίξει το ποδηλατάδικο, ως χριστουγεννιάτικο δώρο. Η Τζίνι ακούει τον αϊ-Βασίλη στον κάτω όροφο και τον βρίσκει να τοποθετεί δώρα κάτω από το δέντρο. Τής λέει «Χαρούμενα Χριστούγεννα, Τζίνι» και εκείνη τού αντεύχεται.

## Διανομή ρόλων
* Μέρι Στίνμπεργκεν ως Τζίνι Γκρέντζερ
* Γκάρυ Μπασάραμπα ως Τζακ Γκρέντζερ
* Χάρι Ντιν Στάντον ως άγγελος Γεδεών
* Άρθουρ Χιλ ως Κάλεμπ Γκρέντζερ
* Ρόμπι Μάγκγουντ ως Καλ Γκρέντζερ
* Ελίζαμπεθ Αρνουά ως Άμπι Γκρέντζερ
* Μισέλ Μέυρινκ ως Μπέτυ
* Ηλίας Κοτέας ως Έντι
* Γουέιν Ρόμπσον ως Χάρυ Ντίκενς
* Γιαν Ρούμπες ως Άγιος Νικόλαος / «αϊ-Βασίλης»
* Σάρα Πόλυ ως Μόλυ Μόναγκαν
* Γκρέιαμ Τζάρβις ως Φρανκ Κραμπ
* Τίμοθυ Γουέμπερ ως Χέρμπι Κόνκλιν
* Τζόυ Τόμσον ως κυρία Μόναγκαν
* Τζων Φρήζεν ως κύριος Νούναν
* Ντέμπρα ΜακΓκράθ ως κυρία Νούναν

## Δείτε επίσης
* Κατάλογος χριστουγεννιάτικων ταινιών

## Παραπομπές


## Εξωτερικοί σύνδεσμοι
*

Κατηγορία:Αμερικανικές ταινίες της δεκαετίας 1980
Κατηγορία:Καναδικές ταινίες
Κατηγορία:Αμερικανικές χριστουγεννιάτικες ταινίες
Κατηγορία:Καναδικές ταινίες φαντασίας
Κατηγορία:Ταινίες του 1985
Κατηγορία:Παιδικές ταινίες
Κατηγορία:Αγγλόφωνες ταινίες
Κατηγορία:Ταινίες παραγωγής Walt Disney Pictures
Κατηγορία:Ταινίες γυρισμένες στον Καναδά
Κατηγορία:Ταινίες σχετικά με σχέσεις μητέρας–κόρης